**Rutebileiernes Standardiserings-Aksjeselskap** (RSA) er en norsk importør av busser, varebiler og personbiler. Selskapet er importør av bussmerket Setra og bilmerkene Isuzu og Suzuki. Selskapet har også tidligere vært importør av blant annet busser og lastebiler fra Scania-Vabis, Daimler, DAF og Hino, lastebiler fra Pegaso, midibusser fra Ikarus og personbiler fra Daimler, Lanchester, Alfa Romeo, Fiat og Jeep. RSAs virksomhet er i dag delt opp i tungtavdelingen i Drammen som driver salg av bussmerket Setra, samt ettersalg og buss- og lastebilverksted for nåværende og tidligere merker, og **RSA Bil** som driver salg og ettermarked av merkene Isuzu og Suzuki via et landsdekkende forhandlernett, og ti egne forhandlere som også selger Alfa Romeo, Fiat og Jeep. RSA Bils egne forhandlere finnes i Arendal, Drammen, Forus, Fredrikstad, Kristiansand, Lillestrøm, Oslo, Sarpsborg, Ski og Tromsø.

Historie
--------

Selskapet ble etablert i Oslo den 2. mars 1936 som *Rutebileiernes Garanti- og Standardiserings-Aksjeselskap* (RGSA), med den hensikt å være et kommersielt motstykke til Norges Rutebileieres Forbund (NRF), og noe av det viktigste var å stille økonomiske garantier for rutebileiere som trengte å låne penger til nye busser. Standardisering og rasjonalisering av busser var også et mål, men av mer langsiktig art. RGSA ble startet av en rekke sentrale rutebileiere på den tiden, blant annet Martin Olsen Schøyen (Ingeniør M.O. Schøyens Bilcentraler – SBC), Peder Engeseth (Engeseth Busslinjer), Sivert Mjelva (Oslo-Lommedalen Rutebiltrafikk) og Svein Helling (SH-Busslinjer). Det var ved etableringen Schøyen som var største aksjonær og i stor grad pådriveren bak hele selskapet. Etter noen år tok *Rutebileiernes Forsikringsselskap* over oppgaven med å stille garantier, så fra 11. juni 1941 byttet man navn til *Rutebileiernes Standardiserings-Aksjeselskap*, som det fortsatt er i dag.

1952 Scania-Vabis B62S med karosseri fra Fjeldhus Bruk til AFHA Bilruter, en av de siste Scania-Vabis som RSA leverte som hovedforhandler. Foto: Halvard Hatlen 
Våren 1941 ble RSA tilbudt kontrakt som norsk importør for Scania-Vabis og takket ja, men i tiden frem til frigjøringen i 1945 ble ikke et eneste kjøretøy importert. I 1945 valgte Scania-Vabis å si opp kontrakten på grunn av enkelte av RSAs sentrale personers politiske standpunkt under krigen, og kontrakten gikk i stedet til *Norsk Scania-Vabis A/S*, stiftet av premieløytnant Edvard Vethe og skogeierne Fritz Anker Rasch og Carl Otto Løvenskiold. Som kompensasjon ble RSA hovedforhandler for busschassis i Norge. I forbindelse med gjenoppbyggingen etter krigen hadde staten bestilt 200 busschassis fra Scania-Vabis, som RSA distribuerte i årene mellom 1946 og 1948. På egenhånd stod RSA for salg av 250 busschassis mellom 1946 og 1952, da Scania-Vabis sa opp forhandlerkontrakten. Senere var RSA forhandler for Oslo og Akershus (unntatt Statsbanenes bilruter) mellom 1955 og 1963.

I 1952 inngikk RSA kontrakt med Daimler Motor Company i England om agenturet for Norge. Fra da og fram til 1956 solgte RSA totalt 63 busschassis, de aller fleste til Schøyen og andre selskaper med nær tilknytning til RSA. Fra 1953 til 1955 solgte RSA også noen få personbiler fra Daimler og fra produsentens alternative merke Lanchester. Fra starten av hadde RSA vært samlokalisert med SBC på Filipstad, men flyttet 1. september 1952 inn i Eggen-gården i Drammensveien 158 på Skøyen.

1980 DAF MB 200 DKL med karosseri fra Arna, levert ny til Romerike Busstrafikk. Foto: Halvard Hatlen 
I 1953 undertegnet RSA importørkontrakt med nederlandske *Van Doorne's Automobielfabriek N.V.* i Eindhoven, bedre kjent som DAF. DAF hadde produsert tilhengere siden starten av 1930-tallet, og hadde begynt med produksjon av lastebiler og busschassier i 1949, bare fire år før RSA ble importør. Siden RSA var importør for DAF fra før de begynte å bygge personbiler, ble bilene tilbudt i Norge fra starten av, og de første kom til landet sent i 1959. Bilene solgte bra i starten, men det dabbet av etter hvert, og i 1969 overtok Kolberg, Caspary & Co som importør for personbilene. Den øvrige importørkontrakten ble fra DAFs side oppsagt i 1980 og gjalt ut 1981. I løpet av 1981 etablerte DAF en egen heleid importør, DAF Norge, med tilhold i Råde.

I mai 1973 flyttet RSA ut av Oslo og først til Øvre Eikervei 83 på Gulskogen i Drammen, det gamle velferdsbygget til Gulskogen Cellulose. Siden det ikke var plass til noe større verksted der, overtok man tungbilverkstedet Diesel-Elektro på Åssiden. 1. april 1979 flyttet RSA over til naboeiendommen Øvre Eikervei 77, der man fortsatt holder til i dag. Ved den offisielle åpningen av anlegget senere samme år overrakte DAF en gave til RSA i form av en skulptur laget av den italiensk-norske billedhuggeren Gino Scarpa, som inntil nylig har utgjort en del av RSAs logo.

I 1976 inngikk RSA to avtaler som importør for Norge; med Voith om retardere for ettermontering på lastebiler og busser, og med Karl Kässbohrer Farzeugwerke om tilhengere og Setra busser. Førstnevnte kontrakt opphørte i 1999, mens sistnevnte utgjør i dag hoveddelen av den aktiviteten som kan spores tilbake til RSAs tidligere dager. RSA rakk å levere 8 busser før en ny generasjon Setra ble lansert som på grunn av moderne produksjonsteknikk ikke tilfredsstilte et særnorsk krav om at siderutene skulle kunne presses ut for bruk som nødutgang. Fra 1982 kunne bussene godkjennes, og har solgt bra siden det.

Ferdigbygd Hino Rainbow midibuss fra Japan, ombygd til laventrégulv i Norge. Foto: Øyvind Berg 
1. september 1980 overtok RSA som importør for Toyota-eide Hinos lastebiler og busser i Norge. Dette japanske merket var på den tiden relativt ukjent i Norge, men samtidig verdens nest største lastebilprodusent etter Mercedes-Benz. De første lastebilene og busschassiene kom til Norge som byggesett, i formen "semi-knocked-down" (SKD), som vil si at blant annet førerhyttene på lastebilene var ferdigmonterte. Monteringen av biler på Gulskogen pågikk frem til 1985, da det var blitt mer rasjonelt å motta dem ferdigmontert fra Japan. Fra 1986 kunne man også levere ferdigbygde midibusser fra Japan, som i tillegg ble solgt i Sverige. Disse fikk interiør hos norske karosserifabrikker, og noen ble også bygget om med rullestolheis eller laventrégulv. Hino var utover 90-tallet ikke interessert i å følge med på europeiske utslippskrav, så fra innføringen av Euro II-kravene høsten 1996 ble det slutt på importen, men det tok enda et par år før de siste bilene var solgt. Totalt ble det solgt 316 av de ferdigbygde midibussene i Norge og Sverige til sammen, og av de var det 60 som var bygget om til laventré.

I 1983 ble RSA importør av biler for japanske Suzuki, med lansering av de første modellene tidlig året etter. Merket solgte umiddelbart ganske bra, og det ble registrert 1085 varebiler og 130 personbiler bare i løpet av 1984. Suksessen kan sees i sammenheng med at Suzuki bygde firehjulsdrevne biler, som var populært i jappetiden.

Pegaso Troner, spanskbygd lastebil som RSA importerte noen eksemplarer av.
I 1988 takket RSA ja til å bli importør for den spanske lastebilprodusenten Pegaso. Med det kunne RSA også levere tyngre lastebiler, siden Hino ikke produserte biler større enn 16,5 tonn. Pegaso produserte også busschassis, men de var ikke en del av avtalen. Det ble kun importert en liten håndfull biler av modellen Troner, som hadde en førerhytte utviklet i samarbeid med DAF. I 1990 ble Pegaso kjøpt opp av Iveco, og i 1992 sa Iveco opp kontrakten.

Midibussen Ikarus E91 fant man mange plasser i landet, her en tilsvarende i Praha.
Da leveransene av midibussene fra Hino tok slutt begynte RSA å se seg om etter en erstatter, og tok kontakt med ungarske Ikarus. Høsten 1996 sendte RSA en forespørsel på en buss på under åtte meters lengde, og et år senere hadde Ikarus to prototyper klare; en laventrébuss og en med vanlig gulv. Bussene ble testet i Norge, men sendt tilbake til fabrikken for utbedringer. En buss ble vist på Transport 2001 på vei til kunde på Island, mens de første bussene til Norge kom i 2002. Ikarus var på den tiden eid av Irisbus, som i slutten av 2007 valgte å legge ned fabrikken i Ungarn. Et stort lager av busser var blitt produsert opp før fabrikken stengte dørene, så den siste bussen ble ikke solgt før i 2011. Siden 2012 tilbys en oppdatert utgave av laventrébussen, bygget av de samme folkene i Ungarn, men kun et dusin busser er så langt levert i Norge og Sverige til sammen. I Sverige samarbeider man med Vinga Bus Partner.

Isuzu D-Max, en av bilmodellene som RSA importerer i dag.
I 2007 startet RSA import av pickuper fra japanske Isuzu. Dette var ikke første gangen det hadde kommet biler av dette merket til RSA. I 2000 hadde Isuzu sin europeiske distributør etter en intensjonsavtale med RSA sendt 50 lastebiler og 50 SUVer av modellen Trooper til Drammen uten at markedet var sondert. Bilene viste seg å bli for dyre for markedet, og bare fem SUVer ble solgt, mens resten ble re-eksportert.

I 2008 ble RSA tilbudt å importere varebiler fra italienske Fiat, markedsført som *Fiat Professional*, og i starten av 2009 overtok man også importen av personbilene. Fiats største varebilmodell, Ducato, ble også solgt som minibuss via bussavdelingen. Fra nyttår 2010 overtok RSA også Fiat-eide Alfa Romeo. I 2009 ble det amerikanske bilkonsernet Chrysler overtatt av Fiat, og et av Chrysler sine merker, Jeep, kom inn i porteføljen til RSA sammen med ettermarked på Chryslers egne biler og Dodge. I 2014 fusjonerte Fiat og Chrysler til Fiat Chrysler Automobiles (FCA). Ved nyttår 2016 fikk RSA ikke fornyet kontrakten for disse tre merkene, da FCA selv ønsket å ta over med egen importør, men RSAs forhandlere selger fortsatt merkene.

Fra 1976 hadde RSA enerett på salg av Setra i Norge, også etter at Setra i starten av 1995 ble overtatt av Daimler-konsernet og produseres av selskapet EvoBus, men fra høsten 2015 overlot man salg til rutebussanbud til Bertel O. Steen, som fra før av er importør av EvoBus' andre busser, nemlig Mercedes-Benz. Dette omfatter rutebussmodellene i *Setra MultiClass*-serien. RSA selger likevel fortsatt alle modellene fra Setra, men deltar ikke i anbudsprosesser for vanlig rutetrafikk.

### Importør- og forhandlerstatus

* Sveriges flagg Scania-Vabis – lastebiler og busschassis (1941–1945), bussforhandler frem til 1952, senere lokal bussforhandler for Oslo/Akershus 1955–1963
* Storbritannias flagg Ticket-Issue Machines/Mycalex & TIM – billetteringsutstyr og frankeringsmaskiner (1949?–?)
* Storbritannias flagg Simms Motor Units – dieselutstyr, dieselpumper (1949?–1970)
* Storbritannias flagg Daimler – busschassis (1952–1956), Daimler og Lanchester personbiler (1953–1963)
* Nederlands flagg DAF – tilhengere, lastebiler og busschassis (1953–1981), personbiler (1959–1968)
* Sveriges flagg Cambist – vekslings- og billetteringsutstyr (?– )
* Tysklands flagg Voith – retardere (1976–1999)
* Tysklands flagg Kässbohrer – tilhengere (1976–?)
* Tysklands flagg Setra – busser (1976–2019)
* Japans flagg Hino – lastebiler og busser (1980–1996)
* Japans flagg/Spanias flagg Suzuki – personbiler (1983– ) (inkl. modeller fra Santana-fabrikken)
* Spanias flagg Pegaso – lastebiler (1988–1992)
* Ungarns flagg Ikarus – midibusser (1997–2007)
* Japans flagg Isuzu – pickup (2007– )
* Italias flagg Fiat – varebiler og minibusser (2008–2015), personbiler (2009–2015), fortsatt forhandler unntatt minibuss
* Italias flagg Alfa Romeo – personbiler (2010–2015), fortsatt forhandler
* USAs flagg Jeep – personbiler (2011–2015), fortsatt forhandler
* Ungarns flagg Molitusbus (Molitus/Rába/Webasto Hungaria) – midibusser (2012– )

Referanser
----------

1. ↑  «RSA Suzuki blir Isuzu-importør». Drammens Tidende. 9. august 2007. Besøkt 10. april 2016.
2. ↑  «Suzuki-importør i Drammen reddes av Fiat». Drammens Tidende. 7. juli 2009. Besøkt 10. april 2016.
3. ↑  «RSA tar over importen av Alfa Romeo i Norge». Drammens Tidende. 23. desember 2009. Besøkt 10. april 2016.
4. ↑  «RSA overtar Jeep-importen». Bilforlaget. 26. mai 2011. Besøkt 10. april 2016.
5. ↑  «Mister Fiat – mister jobben». Drammens Tidende. 25. juni 2015. Besøkt 10. april 2016.
6. ↑  «Setra-rutebusser hos Bertel O. Steen AS». Bussmagasinet. 14. september 2015. Besøkt 10. april 2016.

Litteratur
----------

* Berg, Jørgen Seemann (2011). *RSA 75 år: Et norsk eventyr*. Blommenholm: Autor. ISBN 978-82-994245-2-3.

Eksterne lenker
---------------

* Offisielt nettsted Rediger på Wikidata

* (en) Rutebileiernes Standardiserings-Aksjeselskap – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Drammen byleksikon **·** VIAF **·** Brønnøysundregistrene
 |